એક વર્ષનો સમય વ્યતીત થઈ ગયો. ન કોઈ ખત કે ન કોઈ વાવડ. શું કરવું એની અસમંજસમાં હતા. પંકજભાઈના દાદાશ્રીના માર્ગદર્શન તથા આર્શીવચનથી તરુણ મિત્ર મંડળની ૪૯ વર્ષ પહેલાં સ્થાપના થયેલી. આથી પંકજભાઈ સંસ્થાની વિવિધ પ્રવૃત્તિઓથી વાકેફ હતા. નિકટના સ્નેહીજન હોવાના કારણે ફોન કરી વિટંબણા જણાવતાં તેમને રજિસ્ટ્રેશનની ફાઇલ લઈ તરુણ મિત્ર મંડળ સંચાલિત RTI કેન્દ્ર-માટુંગા જવાની સલાહ આપી. ૨૦૧૬ની ૬ મેએ પંકજભાઈ કેન્દ્ર પર પહોંચ્યા, જ્યાં તેમની મુલાકાત કેન્દ્રના વરિષ્ઠ સેવાભાવી ફાલ્ગુન શાહ તથા સાથીઓ સાથે થઈ. તેમણે વિટંબણાની વાત વિસ્તારથી કહી, જે સાથીઓએ શાંતિથી સાંભળી લાવેલી ફાઇલનો અભ્યાસ કરી ધ કૉપીરાઇટ ઑફિસના ડેપ્યુટી રજિસ્ટ્રારને વિગતવાર પત્ર લખવા જણાવ્યું તથા લખાણ માટેનું માર્ગદર્શન આપીને પત્ર સાથે રજિસ્ટ્રેશન બાબત થયેલા તમામ પત્રવ્યવહારની નકલ તથા ફરીથી કલાકૃતિ ‘સૂરવિહાર’ની બે કૉપીઓ મોકલવા જણાવ્યું.